ไทยและสหภาพยุโรป ลงนามร่างกรอบความตกลงว่าด้วยความเป็นหุ้นส่วนและความร่วมมือรอบด้านระหว่างกัน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ และผู้นำฝ่ายสหภาพยุโรป ได้แก่ นายชาร์ล มิเชล ประธานคณะมนตรียุโรป นางอัวร์ซูลา ฟ็อน แดร์ ไลเอิน ประธานคณะกรรมาธิการยุโรป นายเป็ตร์ ฟียาลา นายกรัฐมนตรีเช็ก ในฐานะประธานคณะมนตรีแห่งสหภาพยุโรป และนาย Josep Borrell Fontelles รองประธานคณะกรรมาธิการยุโรปและผู้แทนระดับสูงของสหภาพยุโรป ด้านการต่างประเทศและนโยบายความมั่นคง ร่วมในพิธีลงนามร่างกรอบความตกลงว่าด้วยความเป็นหุ้นส่วนและความร่วมมือรอบด้านระหว่างสหภาพยุโรปและรัฐสมาชิกฝ่ายหนึ่งกับราชอาณาจักรไทยอีกฝ่ายหนึ่ง หรือ PCA EU-Thai ณ อาคารยูโรปา กรุงบรัสเซลส์ ราชอาณาจักรเบลเยียมโดยร่างกรอบความตกลง PCA นี้ จะช่วยยกระดับความร่วมมือไทย-สหภาพยุโรป ให้ใกล้ชิด เข้มข้นและเป็นระบบมากขึ้น รวมทั้งสร้างกลไกการหารือรอบด้านระหว่างภาคส่วนต่างๆ ในประเด็นที่สนใจร่วมกัน สำหรับประเทศไทยจะได้รับประโยชน์คือ เพิ่มความสามารถในการแข่งขันด้านเศรษฐกิจของไทยให้สอดคล้องกับมาตรฐานสากลและกระแสการพัฒนาของโลก เป็นพื้นฐานสำคัญที่จะนำไปสู่การเปิดเจรจา FTA ไทยและสหภาพยุโรปรอบใหม่ เพิ่มการถ่ายทอดองค์ความรู้และแนวปฏิบัติที่เป็นเลิศและการเข้าถึงเงินทุนวิจัยและโครงการเสริมสร้างขีดความสามารถต่างๆ เป็นโอกาสให้ไทยได้นำเสนอและแลกเปลี่ยนแนวปฏิบัติที่เป็นเลิศในด้านที่ไทยเชี่ยวชาญ เช่น การประกันสุขภาพถ้วนหน้า สะท้อนว่าไทยเป็นหุ้นส่วนที่ใกล้ชิดและไว้ใจได้ของสหภาพยุโรปผ่านการยึดถือค่านิยมที่เป็นสากลร่วมกันและสองฝ่ายมุ่งหวังให้ PCA เป็นเอกสารความตกลงที่มีการนำไปปฏิบัติจริงให้เกิดผลอย่างเป็นรูปธรรมและไทยมุ่งที่จะให้การดำเนินการตามร่างกรอบความตกลงนี้เพื่อให้เป็นก้าวแรกของการยกระดับความสัมพันธ์ไทย-สหภาพยุโรปไปสู่ความเป็นหุ้นส่วนทางยุทธศาสตร์ระหว่างกันต่อไปร่างกรอบความตกลงฯ ประกอบด้วย 64 ข้อ ส่วนอารัมภบทและส่วนปฏิญญาร่วมครอบคลุมความร่วมมือไทย-สหภาพยุโรป ทั้งในระดับทวิภาคี ภูมิภาค และระหว่างประเทศ ในประเด็นการเมือง เศรษฐกิจ สังคม และสิ่งแวดล้อม โดยจะเป็นแผนงานที่กำหนดทิศทางความสัมพันธ์ มุ่งเพิ่มพูนกรอบการหารือและความร่วมมืออย่างเป็นรูปธรรมระหว่างกัน โดยสองฝ่ายสามารถร่วมกันพัฒนาแผนงานดังกล่าวได้อย่างต่อเนื่องต่อไป